Source: http://www.arduph.ro/despre-profesia-de-combatant-la-inceputul-secolului-xxi/
Timestamp: 2020-07-06 20:54:54+00:00
Document Index: 24435579

Matched Legal Cases: ['sui generis', 'articolul 1', 'articolul 6', 'articolul 2', 'articolul 22', 'articolul 19', 'articolul 61', 'sui generis', 'articolul 1', 'articolul 2', 'Articolul 46', 'articolul 13']

DESPRE PROFESIA DE COMBATANT LA ÎNCEPUTUL SECOLULUI XXI |
DESPRE PROFESIA DE COMBATANT LA ÎNCEPUTUL SECOLULUI XXI
ABOUT THE COMBATANT’S STATUS AT THE BEGINNING
OF THE 21 ST CENTURY
Prof. univ. dr. Ionel CLOŞCĂ *
The most important element of our analysis is represented by the two Haga Conventions, 1899 and 1907, which define the classic type of a combatant: a) legal combatant – the military in uniform, the militia, the voluntary corps and some parts of the civil population; and b) illegal –spies.
Tha classic type of a combatant operates only in the situation of a war, that is to say in a situation of an armed conflict between two or more states (other forms of conflicts, for example one between a state and a nonstatal entity, were not recognised by the international law at that time)
The functions of such a combatant were the ones known by the classic international law: restrictions and interdictions regarding the usage of certain war measures; attributions towards the military occupation; obligations regarding the injured’s situation.
Punctul zero al analizei noastre este reprezentat de cele două convenţii de la Haga din
1899 şi 1907, care definesc tipul clasic de combatant a) legal – militarul în uniformă, miliţiile şi corpurile de voluntari şi o parte a populaţiei civile; şi b) ilegal – spionul.
Combatantul de tip clasic acţionează numai în situaţii de război, adică de luptă armată
între două sau mai multe state (alte forme de luptă, ca de exemplu între un stat şi o entitate nestatală, nu erau recunoscute de dreptul internaţional)
Funcţiile acestui tip de combatant erau cele recunoscute de dreptul internaţional clasic: restricţii sau interdicţii în ce priveşte folosirea anumitor mijloace de război; competenţa referitoare la ocupaţia militară; obligaţii privitoare la serviciul bolnavilor şi răniţilor.
Key-words: combatant, international law, armed conflict, military uniform, Haga.
Cuvinte-cheie: combatant, drept internaţional, conflict armat, uniformă militară, Haga.
Într-o exprimare mai puţin academică şi, pentru început, imperfectă, combatantul este persoana autorizată să comită acte de ostilitate împotriva obiectivelor militare inamice, sub protecţia imunităţii.
Instituţia pe care o defineşte acest concept a cunoscut o evoluţie interesantă, atât în ceea ce priveşte categoriile cărora li s-a recunoscut o asemenea calitate, cât şi funcţiile încredinţate. Combatantul este figura centrală în cadrul unui război şi al unui conflict armat.
1. Combatantul clasic
Punctul zero al analizei noastre este reprezentat de cele două convenţii de la Haga din 1899 şi 1907, care definesc tipul clasic de combatant a) legal – militarul în uniformă 1 , miliţiile şi corpurile de voluntari 2 şi o parte a populaţiei civile 3 ; şi b) ilegal – spionul 4 .
Combatantul de tip clasic acţionează numai în situaţii de război, adică de luptă armată între două sau mai multe state (alte forme de luptă, ca de exemplu între un stat şi o entitate nestatală, nu erau recunoscute de dreptul internaţional)
2. Combatantul după cel de-al doilea război mondial
Experienţa celui de-al doilea război mondial a fost transpusă în norme de drept internaţional. În ce priveşte statutul combatantului, ea se regăseşte în Carta ONU- ca instrument fundamental de drept internaţional public- şi în Convenţia a IV-a de la Geneva, cu privire la statutul prizonierilor de război. Carta Naţiunilor Unite introduce un concept colectiv de combatant – Forţele de constrângere (cap. VII, art.42).
Ele nu aveau obligaţia să respecte normele dreptului internaţional umanitar şi nici nu au făcut-o. 5
De-abia în 1999, cu prilejul împlinirii a 50 de ani de la semnarea celor patru Convenţii de la Geneva cu privire la protecţia victimelor de război, Secretarul General al ONU a promulgat un document prin care Naţiunile Unite se angajează să respecte dreptul internaţional umanitar 6 .
Tot în calitate de combatant colectiv a fost creat Consiliul de Securitate, „militarii din cadrul acordurile sau organismelor regionale pentru aplicarea de măsuri coercitive cu autorizaţia sa” 7
Un nou tip de combatant apare în cadrul Forţelor de menţinere a păcii, create ca urmare a eşecului Forţelor de constrângere.
Este un combatant care nu combate- nu are nici cu ce, nici cu cine. El este dotat cu arme uşoare de auto-apărare şi nu are niciun adversar cu care să lupte. Într-un război trebuie să existe cel puţin două părţi, fiecare urmărind obţinerea victoriei asupra adversarului 8 . Un astfel de combatant nu are adversari (inamici), deci nu poate obţine nici victoria. El este un fel de arbitru, situat între adversarii care au convenit să înceteze luptele, şi urmăreşte dacă se respectă angajamentele asumate. Când adversarii reiau luptele, acest combatant sui generis se retrage. Nu are altă soluţie practică.
Prin Convenţia a 3-a de la Geneva, din 12 august 1949, privind protecţia victimelor de război care dobândesc statut de combatant sau de persoane 9 .
Este vorba de sute de mii de persoane care au fost ucise în timpul celui de-al doilea război mondial, deoarece nu aveau nicio protecţie internaţională. Pentru a acoperi o asemenea lacună, Comitetul Internaţional al Crucii Roşii a convenit mai multe reuniri de experţi şi, în final, pe baza sugestiilor primite, a elaborat un proiect de Convenţii pe care l-a supus dezbaterii Conferinţei diplomatice de la Geneva. La 12 august 1949, Conferinţa a adoptat „Convenţia de la Geneva privitoare la tratamentul prizonierilor de război 10 . Prima categorie este alcătuită din „membrii forţelor armate ale unei Puteri conflict, recum şi membrii miliţiilor şi ale corpurilor de voluntari care fac parte din forţele armate” 11 .
A doua categorie este formată din „membrii altor miliţii şi membrii altor corpuri de voluntari, inclusiv cei ai mişcărilor de rezistenţă organizate, care aparţin unei Părţi în conflict si acţionează în afara sau interiorul propriului lor teritoriu, chiar dacă acest teritoriu este ocupat, numai dacă aceste miliţii sau corpuri de voluntari, inclusiv aceste mişcări de rezistenţă organizate, îndeplinesc condiţiile enumerate în articolul 1, din Regulamentul Anexă la Convenţia de la Haga , din 1907.
Legătura dintre organizaţia de rezistenţă şi subiectul de drept internaţional (parte în conflict) impusă de acest articol poate să se manifeste atât printr-o declaraţie oficială făcută, spre exemplu, de un guvern în exil, cât şi printr-un acord tacit sau poate să rezulte din caracterul operaţiunii care indică în mod clar în serviciul cărei părţi se află organizaţia de rezistenţă. Prin impunerea celor patru condiţii s-a urmărit să se sublinieze caracterul organizat al mişcării, asemănătoare oricărei armate (disciplină, ierarhie, responsabilitate).
O a treia categorie de persoane cărora li se recunoaşte, prin Convenţie, statutul de combatant o formează: membrii forţelor armate organizate care se reclamă ai unui guvern sau ai unei autorităţi nerecunoscute de Puterea deţinătoare 12 .
Cel de-al patrulea paragraf al articolului 4 conferă calitatea de combatant persoanelor care urmează forţele armate fără a face parte din ele.
Acest text preia şi reactualizează dispoziţiile articolului 13 din Regulamentul de la Haga, din 1907, şi ale articolului 81 din Convenţia cu privire la tratamentul prizonierilor de război- 1929. Lista are un caracter enumerativ, nu limitativ, deoarece şi alte categorii de persoane sau servicii care urmează forţele armate ar putea fi incluse. Singura condiţie care se cere acestor persoane pentru a li se recunoaşte statutul de combatant este de a poseda o carte de identitate eliberată de forţele armate pe care le însoţesc.
Paragraful 5, care extinde statutul de combatant şi la marinarii de pe navele comerciale 13 şi la echipajele aviaţiei civile, aduce o serie de inovaţii în practica de până atunci. Prin articolul 6 al celei de-a XI-a Convenţii de la Haga, din 1907, privitoare la unele restricţii în exercitarea dreptului de captură în războiul pe mare, marinarii marinei comerciale nu erau făcuţi prizonieri de război dacă se angajau solemn în scris că nu vor mai îndeplini pe toată durata conflictului niciun serviciu în raport cu operaţiunile de război. În aceste situaţii ei nu erau consideraţi combatanţi 14 .
Convenţia a III-a din 1949 i-a considerat pe toţi marinarii marinei comerciale drept combatanţi. Deoarece în multe state piloţii şi ucenicii nu fac parte din echipajul marinei comerciale, în finalul paragrafului 5 s-a prevăzut clauza beneficiului „unui tratament mai favorabil în virtutea altor dispoziţii ale dreptului internaţional”.
Statutul de combatant al populaţiei care se ridică în masă pentru a combate forţele de invazie, prevăzut în articolul 2 din Regulamentul Anexă la Convenţia a IV-a de la Geneva 1907, a fost reiterat cu foarte uşoare retuşuri impuse de noile condiţii.
Potrivit literei b) a articolului 4 din Convenţia a III-a, beneficiază de statutul de combatant „persoanele aparţinând sau care au aparţinut forţelor armate ale ţării ocupate, dacă, prin cauza acestei apartenenţe, Puterea ocupantă socoteşte necesar să procedeze la interzicerea lor – chiar dacă iniţial le eliberase în timp ce ostilităţile se desfăşurau în afara teritoriului pe care ea îl ocupă”; „persoanele aparţinând uneia din categoriile enumerate de prezentul articol, pe care Puterile neutre sau nebeligerante le-au primit pe teritoriul lor
şi pe care trebuie să le trateze conform dreptului internaţional”.
Membrii personalului sanitar si religios nu sunt consideraţi combatanţi şi, ca atare, când sunt capturaţi de adversar nu au statut de prizonieri de război.
Protocoalele adiţionale de la Convenţiile de la Geneva, din 12 august 1949, aduc în câmpul dreptului internaţional o nouă definiţie a forţelor armate si noi categorii de combatanţi, luptătorii din mişcările de eliberare naţională şi membrii organizaţiilor paramilitare.
Avem o nouă abordare a conceptului de combatant. Astfel, în timp ce Convenţia a III-a din 1949, urmărind să-i protejeze pe prizonierii de război, nu se referă decât indirect la combatanţi (deoarece numai aceştia pot fi prizonieri de război), Protocolul adiţional I din 1977, urmărind să protejeze populaţia civilă în raport cu desfăşurarea ostilităţilor, se referă în mod expres la membrii forţelor armate care, cu excepţia personalului militar sanitar şi religios, precum şi a militarilor afectaţi organismelor de protecţie civilă, au calitatea de combatanţi.
Inovaţia cea mai importantă a Protocolului a constat în admiterea expresiei de statut de combatant a „popoarelor care luptă contra dominaţiei coloniale şi ocupaţiei străine şi contra regimurilor rasiste în exercitarea dreptului popoarelor de a dispune de ele însele, consacrat în Carta Naţiunilor Unite şi în Declaraţia relativă la principiile dreptului internaţional privind relaţiile prieteneşti şi cooperarea între state conform Cartei Naţiunilor Unite 15 .
Conferinţa de la Geneva din 1974-1977 a avut de soluţionat o foarte controversată problemă, statutul poliţistului în situaţie de conflict armat. Problema era următoarea: dacă şi în ce condiţii poate să îndeplinească un cumul de funcţii în situaţii de conflict armat – să se ocupe şi de menţinerea ordinii publice şi să lupte cu arma în calitate de combatant? În final, s-a precizat că poate fi membru al forţelor armate şi un membru al forţei de menţinere a ordinii publice în uniformă, cu condiţia ca o notificare sa fie făcută pentru a nu exista confuzie din partea adversarului. Această soluţie a
fost adoptată de mai multe state, între care Germania şi România. În Germania există Bundesgrenzschutz care, în timp de pace, este însărcinat cu menţinerea ordinii, iar în timp de război participă direct la operaţiuni militare.
Legea 550 cu privire la organizarea şi funcţionarea jandarmeriei române prevede că pe durata stării de război „ se subordonează operaţional autorităţilor militare naţionale la nivel strategic” 16 .
Potrivit articolului 19, litera o), jandarmeria română „participă, în condiţiile legii, în afara teritoriului statului român cu efectivele şi tehnica din dotare la activităţi de instruire, la constituirea forţelor internaţionale destinate îndeplinirii unor misiuni în cadrul acţiunilor de prevenire a conflictelor şi gestionarea situaţiilor de criză, de conciliere, asistenţă, formare, control a forţelor de ordine locale sau de substituţie a acestora în toate domeniile lor de activitate , în timpul îndeplinirii acestor misiuni, efectivele de jandarmi participante beneficiază de drepturile stabilite prin lege pentru militarii care execută misiuni în străinătate.
O precizare importantă a legii este cea din articolul 22 care dispune: pe timpul stării de asediu, mobilizare şi în timp de război jandarmeria română, în afară de atribuţiile precizate de articolul 19, participă în calitate de componentă a forţelor armate.
Anatomia fenomenului militar la sfârşitul Războiului Rece, cu referire specială la statutul combatanţilor
Statutul combatantului la începutul secolului XXI
Lumea începutului de veac şi de mileniu a înregistrat o serie de evenimente, uneori pozitive, dar, de cele mai multe ori, negative 17 .
Printre evenimentele pozitive se numără, în primul rând, distrugerea Zidului Berlinului, care a marcat încetarea Războiului Rece, urmată de destrămarea Uniunii Sovietice, a RDF Iugoslavă şi a Cehoslovaciei şi de prăbusirea regimului comunist în ţările europene.
Totodată, s-a înregistrat o înrăutăţire a climatului politic, economic, social, militar şi umanitar, o creştere a gradului de insecuritate globală, precum şi o accentuată tendinţă spre grave şi numeroase violări ale drepturilor omului. Ele s-au tradus printr-o violenţă generală şi criminală, suferinţe la scară planetară, cauzate de declanşarea a numeroase conflicte armate pe plan intern, de sărăcire care se adânceşte permanent.
Conflictele mileniului III, care sunt, de regulă, conflicte cu caracter intern, sunt de o cruzime şi o violenţă ce frizează genocidul. Pe acest fond s-a precipitat şi reorientarea caracteristicilor forţelor armate si modul de abordare a securităţii.
Forţele armate naţionale
Într-un mare număr de state, armata este formată din profesionişti angajaţi pe bază de contract şi priveşte noi sarcini, pe lângă vechile atribuţii, de apărare a suveranităţii, independenţei naţionale şi integrităţii teritoriale, precum:
– participare la misiuni internaţionale de menţinere sau impunere a păcii;
– acordare de asistenţă în caz de calamităţi naturale (inundaţii, alunecări de teren, blocări de drumuri etc.);
– sarcini de securitate internă (asistenţă pentru poliţia civila în menţinerea ordinii publice în cazuri excepţionale);
– îndeplineşte şi funcţii sociale (participă la construcţia internă);
Pe Terra există în prezent şi state care nu au forţe armate 18 .
Suveranitatea naţională este în pericol nu numai în cazul ameninţărilor armate din exterior, ci şi a ameninţărilor nonarmate, cum sunt: actele teroriste; atentatele contra unei colectivităţi; sustragerea de armament, muniţie, materie explozivă sau radioactivă; iniţierea sau constituirea de elemente de crimă organizată; planurile şi acţiunile care vizează supunerea sau ştirbirea suveranităţii, independenţei sau a integrităţii teritoriale; acţiunile care au ca scop, direct sau indirect, provocarea de război sau de război civil; acţiuni armate sau orice alte acţiuni violente care urmăresc slăbirea puterii de stat; spionajul etc. (pentru detalii vezi Legea Securităţii României, cap. II, Riscuri şi ameninţări la adresa securităţii României).
Există şi alte ameninţări la adresa securităţii statului precum: ameninţări politice, ameninţări economice (sărăcirea, adâncirea discrepanţei dintre bogaţi şi săraci, criza financiară etc.), ameninţări sociale (traficul transnaţional de droguri, imigraţia în masă, crima organizată, conflictele dintre minoritate şi majoritate, comerţul ilicit etc.).
Există state care, pe lângă forţe armate propriu-zise, au şi unităţi militarizate. Printre acestea se numără:
[Institutul Internaţional de Studii Strategice, sursa: The Military Balance, 2000-2001, London]
Armatele naţionale acţionează, din ce în ce mai mult, nu numai în context naţional, ci, împreună cu unităţi ale altor state, în misiuni internaţionale: în misiuni de pace ad-hoc în cadrul Naţiunilor Unite; în formă instituţionalizată (în cadrul NATO, UE), în baza unui tratat internaţional sau acord bilateral.
Organizaţia Naţiunilor Unite a impus, în perioada post Război Rece, pe lângă cele trei concepte folosite în capitolul VII din Cartă 19 , altele, precum: restabilirea păcii (peace making), menţinerea păcii (peace keepnig), impunerea păcii (peace inforcement), consolidarea păcii (peace building), misiuni umanitare, misiuni de pace.
În ultimul deceniu al secolului XX, Naţiunile Unite au creat un alt tip de combatant colectiv-definit de operaţiunile de menţinere a păcii, care au intrat în vocabularul de specialitate în 1992, odată cu înfiinţarea Departamentului ONU pentru menţinerea păcii. În 1999, Secretarul General al ONU a întreprins o reformă a misiunilor de pace, în sensul unei mai rapide mobilizări şi a unei mai bune cooperări între Secretariatul Naţiunilor Unite din New York şi organizaţiile regionale. Ele au fost mandatate să se ocupe şi de asigurarea respectării legii în zona de competenţă, de administrarea treburilor publice şi de asigurarea tranziţiei spre independenţă.
În anii 1999 şi 2000, Consiliul de Securitate a înfiinţat alte operaţiuni în provincia iugoslavă Kosovo, precum şi în unele state din Africa- Sierra Leone, Republica Democratică Congo, Etiopia şi Eritreea.
Potrivit datelor din sursă ONU, în prezent numărul persoanelor angajate în cele 17 misiuni de pace este de 78.000 de persoane (16 misiuni de menţinere a păcii şi una politică, inclusiv cele din Coasta de Fildeş, Burundi şi Haiti), la care se adaugă 25.000 de militari şi 16.607 poliţişti şi jandarmi şi 1500 de observatori 20 .
Misiunile de menţinere a păcii conţin tot mai multe elemente non-militare- angajaţi civili, voluntari ONU, dar mai ales forţe de menţinere a ordinii publice- poliţişti si jandarmi care, în anumite misiuni, sunt predominanţi, ca de exemplu în misiunea din Kosovo 21 , iar în altele deţin exclusivitate 22 .
Practica a dovedit că misiunile în care componenta civilă are o pondere importantă au rezultate mai bune 23 .
Dezvoltările de mai sus conduc la următoarea concluzie, şi anume: s-a cristalizat o tendinţă în ultimii ani de a se edifica un nou concept de securitate internaţională bazat nu pe forţa armelor, ci pe componenta juridico-diplomatică. Corelativ apare un nou combatant, acea persoană implicată în menţinerea păcii prin mijloace paşnice.
Dată fiind problema implicării forţelor de ordine publică la procesul de pace, voi prezenta în continuare câteva consideraţii:
1. Implicarea poliţiei şi jandarmeriei în dreptul internaţional umanitar
Organele de poliţie şi jandarmerie au fost nominalizate ca titulare de drepturi şi obligaţii în situaţii de conflict armat, începând cu Convenţiile de la Haga, din 1899 şi 1907, în cele de la Geneva, din 12 august 1949, de la Haga, 1954 şi 1980, în Protocoalele adiţionale, din 1977 etc. În aceste intrumente sunt prevăzute norme care sunt şi de competenţa forţelor de ordine publică.
Le voi enumera pe scurt:
a) Rolul poliţistului în gestionarea localităţilor şi zonelor sub protecţie specială. Vezi: Regulamentul anexă la cea de-a IV-a Convenţie de la Haga, din 1907, cu privire la legile şi obiceiurile războiului terestru- art.53; Convenţia de la Geneva, din 12 august 1949, pentru îmbunătăţirea sorţii răniţilor şi bolnavilor din forţele armate în campanie- art.23; Convenţia de la Geneva privitoare la protecţia persoanelor civile în timp de război, 12 august 1949- art.14 şi 15; Protocolul adiţional la Convenţiile de la Geneva, din 12 august 1949, privind protecţia victimelor conflictelor armate internaţionale (Protocolul I- 8 iunie, 1977, art.59, pct.3 24 ) .
b) Rolul poliţiştilor în zonele militarizate. Protocolul adiţional I, art.60, pct.4.
c) Rolul poliţiştilor în zonele şi localităţile sanitare şi de securitate. Convenţia de la Geneva, din 12 august 1949, privitoare la implicarea persoanelor civile în timp de război, art.14.
d) Rolul poliţiştilor în zonele neutralizate. Convenţia de la Geneva, din 12 august, privitoare la protecţia persoanelor civile pe timp de război.
e) Rolul poliţiei şi al altor organe de ordine publică în domeniul protecţiei civile. Forţele de ordine- poliţia, jandarmeria şi pompierii în misiuni, în câteva din cele 15 enumerate în articolul 61, din Protocolul adiţional I- vezi punctele: ii), iii), iv), viii), xi), xii).
f) Misiuni ale poliţiei în teatrele de operaţiuni militare. Protecţia unităţilor sanitare civile – art.13, punctul b).
g) Acţiuni de ajutor umanitar ale forţelor de poliţie. Pentru a împiedica banditismul şi revoltele pe care le pot provoca în rândul populaţiei înfometate, Comitetul Internaţional al Crucii Roşii va putea să se bazeze, în caz de necesitate, pe susţinerea forţelor de poliţie 25 .
h) Atribuţiile forţelor de poliţie în caz de conflict armat în baza dreptului internaţional umanitar.
2. Forţele internaţionale de poliţie
În ultimii ani asistăm la constituirea unei forţe de poliţie speciale. Astfel, există forţe internaţionale de poliţie ale Naţiunilor Unite, Forţe internaţionale de poliţie ale Uniunii Europene, Forţe internaţionale de poliţie ale Organizaţiei pentru Securitate şi Cooperare în Europa, Forţe internaţionale de poliţie autonome 26 .
a) Forţe internaţionale de poliţie ale Naţiunilor Unite
Organizaţia Naţiunilor Unite are forţe de poliţie în Kosovo, Haiti, R.D. Congo.
În misiunea ONU din Kosovo se află cea mai mare concentrare de forţe de poliţie- 2000 de persoane.
i) Kosovo- în provincia sârbă Kosovo a fost creată, prin rezoluţia 1244 din 10 iunie 1999, cea mai complexă misiune civilă de pace la care au participat Uniunea Europeană, OSCE şi Înaltul Comisariat al ONU pentru Refugiaţi- în total, 4600 de persoane 27 .
Asigurarea securităţii a fost încredinţată KFOR, condusă de NATO, care iniţial număra 50.000 de militari, fiind apoi redusă la 16.000 28 .
Funcţia de ordine publică a fost încredinţată unei forţe internaţionale de poliţie, care trebuie să se ocupe de: securitatea publică, educaţie, justiţie, ordine publică, supravegherea reconstrucţiei de locuinţe, deminarea teritoriului şi organizarea alegerilor locale.
În opinia mea, funcţiile încredinţate forţei de poliţie internaţionale cad sub incidenţa dreptului internaţional. Deşi nu se precizează că în Kosovo a fost instituit un regim de ocupaţie militară ca în Irak, în fapt, funcţiile forţei de poliţie se înscriu în acest registru. Până la constituirea unei autorităţi locale care să-şi asume administrarea teritoriului, forţelelor internaţionale de poliţie le revine o asemenea misiune 29 .
ii)RD Congo – (misiune ONU) – A fost înfiinţată de Consiliul de Securitate la 30 noiembrie 1999, în urma Acordului de încetare a focului, de la Lusaka, încheiat între RD Congo şi alte cinci state din regiune. Mandatul misiunii a fost lărgit de Consiliul de Securitate printr-o nouă rezoluţie, la 24 februarie 2001.
La 31 martie 2007, Misiunea număra 18.336 angajaţi în uniformă- 16.594 militari; 713 observatori militari şi 1029 poliţişti, la care s-au adăugat 940 de angajaţi civili internaţionali, 1051 angajaţi locali şi 598 voluntari ONU. România participă la această misiune atât cu militari, cât şi cu poliţişti.
iii) Haiti – (misiunea Naţiunilor Unite pentru stabilizarea situaţiei din Haiti) A fost înfiinţată prin rezoluţia 1542, din 30 aprilie 2004, în baza Capitolului VII din Carta ONU. Au fost angajate 8836 persoane, dintre care 7023 militari şi 1813 poliţişti, la care s-au adăugat 431 angajaţi civili internaţionali, 718 angajaţi locali şi 165 voluntari ONU.
b) Misuni de poliţie organizate de Uniunea Europeană Uniunea Europeană a organizat, sub auspiciile Uniunii Europene Occidentale (UEO), detaşamente de poliţie. În prezent, UEO a abandonat acest domeniu în favoarea dezvoltării structurale şi a capacităţilor proprii ale Uniunii Europene.
Primele misiuni de pace desfăşurate sub auspiciile Uniunii Europene au fost în RD Congo si Macedonia, în 2003, şi a preluat conducerea unei misuni de la NATO în Bosnia-Herţegovina. Aceasta din urmă a fost o misiune de poliţie- EUPM, a fost creată la 1 ianuarie 2008, având o semnificaţie aparte: a fost mandatată ca ea singură să soluţioneze problemele deosebit de complexe ale acestei ţări.
Misiunea, care a înlocuit Forţele de poliţie ale Naţiunilor Unite- IPTF, reprezintă, după opinia experţilor, „debutul Uniunii Europene în aria operaţiunilor internaţionale şi este considerată ca un test-cheie pentru forţa rapidă de reacţie aflată în stadiu de formare, menită să îndeplinească misiuni umanitare şi de menţinere a păcii, atât în interiorul, cât şi în afara Europei”. Forţele de reacţie rapidă, prevăzute în Tratatul de la Amsterdam din 1997, au ca nucleu fundamental Forţa Internaţională de Poliţie.
Misiunea de poliţie a UE în Bosnia-Herţegovina este alcătuită din 512 ofiţeri de poliţie, care provin din cele 27 de state membre, iar 20% din Federaţia Rusă şi Canada. Misiunea este monitorizată de 50 de civili şi 300 de reprezentanţi locali care lucrează în strânsă colaborare cu SFOR.
Cea mai recentă misiune civilă a fost înfiinţată de Uniunea Europeană în Georgia- septembrie 2008- după invadarea unei părţi a teritoriului georgian de trupe ruseşti. La această misiune, condusă de diplomatul român Liviu Bota, au fost invitaţi să participe 20 de cetăţeni români din partea Ministerului Afacerilor Externe, Ministerului Internelor şi Reformei Administrative şi Ministerului Apărării Naţionale.
Obiectivul misiunii este monitorizarea procesului de stabilitate şi contribuţia la reducerea tensiunilor dintre Rusia şi Georgia, prin măsuri de creştere a încrederii.
c) Misiuni sub auspiciile Organizaţiei pentru Securitate şi Cooperare în Europa (OSCE)
După căderea Zidului Berlinului şi încetarea Războiului Rece, OSCE a început să se manifeste ca un forum european de securitate. A elaborat un cod de conduită privind aspectele politico-militare ale securităţii, plus instrumente de prevenire, control şi gestionare a crizelor. Au fost implementate diverse misiuni de supraveghere, de anchetă, bune oficii, de reglementare paşnică a conflictelor inter-etnice şi inter-regionale.
d) Forţa de poliţie europeană
Instrument de tranziţie al gestionării crizelor, Forţa de poliţie europeană a fost creată în baza unui parteneriat încheiat între Jandarmeria Naţională Franceză, Jandarmeria Română, Garda civilă din Spania si Poliţia de Frontieră din Germania.
Forţa de poliţie europeană este concepută ca un organism poliţienesc integrat, care cuprinde o forţă de poliţie cu caracter global, reprezentând ansamblul misiunilor atribuite, precum asigurarea şi menţinerea ordinii publice, poliţia judiciară, cercetare şi culegere de informaţii, luptă antiteroristă şi de intervenţie rapidă.
Dintre toate modalităţile de participare a poliţiştilor la gestionarea crizelor internaţionale, integrarea forţelor de poliţie internaţionale în misiunile de pace pare a fi cea mai eficientă. Forţele de poliţie au un rol important atât în prevenirea unei situaţii de conflict, cât şi în soluţionarea cazurilor post conflictuale, participând la procesul de democratizare a societăţii, de reconstrucţie post-conflict, constituirea administraţiei locale şi a forţelor naţionale de poliţie.
Recurgerea la această instituţie se explică prin evoluţiile care au loc în lume, în convingerea tot mai evidentă a comunităţii internaţionale că soluţia negociată este de preferat soluţiei militare.
Poliţistul este un combatant sui generis în situaţii de conflict armat, iar introducerea Forţelor internaţionale de poliţie se înscrie în structura de securitate europeană şi internaţională cu o marcantă componentă umanitară şi diplomatică.
1 Definit prin termenul generic „armată”
2 Calitatea lor este legată de îndeplinirea următoarelor condiţii:
a) să aibă în fruntea lor o persoană responsabilă de subordonaţii săi;
b) să aibă un semn fix cu care poate fi recunoscut de la distanţă;
c) să poarte armele la vedere;
d) să se conformeze în operaţiunile lor legilor şi obiceiurilor războiului (articolul 1);
3 Este vorba de populaţia unui teritoriu neocupat care, la apropierea inamicului, ia în mod spontan armele pentru a lupta cu trupele atacatoare fără să fi avut vreme să se organizeze potrivit articolului 1 va fi socotită beligerantă dacă poartă armele la vedere şi dacă respectă legile şi obiceiurile războiului (articolul 2. Această categorie a fost menţinută şi în Convenţia a III-a de la Geneva, din 12 august 1999 (art. 4A, punctul 6), dar nu s-a manifestat niciodată în practică.
4 Potrivit art. 29 din Regulamentul anexă de la Convenţia de la Haga, din 1907, este individul care, lucrând pe ascuns sau sub pretexte mincinoase, adună ori încearcă să adune informaţii în zona de operaţii a unui beligerant, cu intenţia de a le comunica părţii adverse. Spionul nu se bucură de protecţia dreptului internaţional umanitar. Articolul 46 din Protocolul adiţional din 1977 înlocuieşte termenul de individ cu acela de „ membru al forţelor armate ale unei părţi la conflict” care se dedă la activităţi de spionaj.
5 În intervenţia lor din Coreea de Nord (1950-1953), localităţi întregi au făcute tabula rasa. Nici în intervenţia din Golf (1991) respectarea dreptului umanitar nu a fost un obiectiv prioritar al coaliţiei Naţiunilor Unite.
6 Doc.ST/SGB/1999/13, intitulat respectarea regulilor dreptului internaţional umanitar de către forţele Naţiunilor Unite, 6 august 1999, şi a intrat în vigoare la 12 august, acelaşi an. Vezi textul în: Gabriel Oprea, Ion Suceavă, Ionel Cloşcă, Dreptul Internaţional Umanitar. Instrumente juridice internaţionale, Regia Autonomă a M.O., Bucuresti, 2003, pp.642-646
7 Cf. Art.53 din Carta ONU
8 Vezi considerentul doi din Declaraţia de la Sankt Petersburg, având ca efect interzicerea utilizării anumitor proiectile în timp de război (29 noiembrie/11 decembrie 1868)
9 Aceleaşi persoane sunt enumerate în art.13 din prima Convenţie din 12 august, 1949, pentru îmbunătăţirea sorţii victimelor şi bolnavilor din forţele armate pe mare, precum şi articolul 13 din Convenţia de la Geneva pentru îmbunătăţirea sorţii răniţilor, bolnavilor şi naufragiaţilor din forţele armate pe mare.
10 Convenţia nu vorbeşte de „combatanţi”, ci de prizonieri de război, deoarece prizonierul de război nu poate fi decât un combatant.
11 Convenţia nu abrogă Regulamentul de la Haga din 1907, însă îi aduce unele corecturi (termenul „armată” folosit în Regulament a fost înlocuit cu expresia „membri ai forţelor armate”, precum şi membrii corpurilor de voluntari care fac parte din aceste forţe armate şi care fac parte din aceste forţe armate- art.4, par.1)
12 Este vorba de militari care acţionează sub ordinele unui guvern în exil, nerecunoscut de partea adversă, precum şi de cei care continuă lupta într-o parte a ţării lor sub ordinele unei autorităţi sau ale unui guvern care îşi are sediul în această parte neocupată, care nu sunt recunoscute de adversar, întrucât el a recunoscut alte autorităţi sau alt guvern care-şi desfăşoară activitatea pe teritoriul ocupat de el. Convenţia impune acestor combatanţi obligaţia de a lupta alături de un beligerant recunoscut.
13 Este vorba numai de membrii echipajelor marinei comerciale înscrişi în registrul echipajului de pe navă, nu şi pasagerii sau cei care şi-au încheiat angajamentul în marina comercială.
14 În primul război mondial, această normă a căzut în desuetudine.
15 Art. 1, par 4, această recunoaştere este tardivă, deoarece în 1978 toate ţările aflate sub regim de tutelă şi-au dobândit independenţa, evident, cu excepţia poporului palestinian, o serie de ţări au refuzat să recunoască Protocolul 16.
16 Art. 22, pct. 2
17 Pentru detalii vezi: Ionel Cloşcă, Ecuaţia lumilor paralele, partea a II-a, în „Revista Română de Drept Umanitar”, nr. 1 (59), 2008, pp 1-15
18 Statele care nu au forţe armate sunt: Nauru, Maldive, Kiribati, Samoa, Insulele Solomon, Tuvalu, Palau şi Vanuatu, Saint Vincent, St. Lucia, Domnica, Granada, Costa Rica, Islanda, Mauritius, Panama, Timorul de Est, Somalia. Următoarele state îşi construiesc armate: Andorra, San Marino şi Haiti.
19 Acţiuni în caz de ameninţare contra păcii, încălcării păcii şi acte de agresiune.
20 http://www.onuinfo.ro/despre_onu/mentinerea_pacii/
21 în afară de KFOR, forţe de protecţie încredinţate NATO.
22 Este vorba de misiunea Naţiunilor Unite din Georgia, înfiinţată în 2008, după încheierea acordului de încetare a focului, compus din diplomaţi şi poliţişti cu mandatul de a realiza monitorizarea respectivă acordului .
23 Am în vedere misiunile de pace constituite de Organizaţia pentru Securitate si Cooperare în Europa. Prin măsurile adoptate , OSCE s-a integrat în ansamblul actorilor care acţionează pentru pace şi securitate într-un spaţiu care cuprinde 55 de state şi se întinde pe trei continente, între Vancouver şi Vladivostok. Are misiuni de lungă durată în Kosovo, Bosnia-Herţegovina, Croaţia, Georgia, Letonia, Moldova, Tadjikistan,; are prezenţe în Albania, Belarus, Cecenia şi s-a implicat în soluţionarea conflictului transnistrean, cerând retragerea trupelor ruseşti din Republica Moldova, precum şi a celor din statele baltice.
24 Acest paragraf deschide, în anumite condiţii, accesul la statutul de militar al forţelor armate, în contextul dreptului internaţional.
25 Cf. Commentaire des Protocoles additionnels, 1997, aux Conventions de Genive, 1949, , p.845
26 Poliţiştii din misiunile internaţionale sunt angajaţi ai organizaţiilor internaţionale respective-Naţiunile Unite, Uniunea Europeană, Organizaţia pentru Securitate şi Cooperare în Europa- fiind plătite de acestea, în timp ce militarii ce fac parte din misiunile internaţionale sunt plătiţi de statele lor respective.
27 Acestea proveneau din 2000 de poliţişti; 475 de persoane din serviciul civil internaţional, 135 de voluntari ai ONU şi 2000 de funcţionari locali.
28 Cf. http://www.onuinfo.ro/massmedia/comunicate de presa/396
29 Pentru comparaţie, a se vedea Convenţia a IV-a de la Geneva cu privire la protecţia persoanelor civile în timp de razboi, din 12 august 1949, secţiunea III, Teritorii ocupate
* Preşedintele Asociaţiei Române de Drept Umanitar